
<שינויים בתקציב לשנת 2017>
<היו"ר משה גפני:>
שלום, אני פותח את הישיבה בנושא האחרון לסדר-היום: שינויים בתקציב. מספר פנייה לוועדה: 175 – דיור ממשלתי. 

מיקי, תגידו לי מה אתם לא רוצים – אני דוחה. 

<מיקי רוזנטל (המחנה הציוני):>
בסדר, אנחנו מתייעצים עכשיו. 

<מיקי לוי (יש עתיד):>
אנחנו, כאופוזיציה, לא נאשר כנראה שום העברה. 

<היו"ר משה גפני:>
אבל אמרתי לו שאם יש ממש מחלוקת אדחה את זה. זה שאתם לא מאשרים – בסדר. 

<מיקי לוי (יש עתיד):>
יש כאן שאלות מאוד קשות. 4.5 מיליארד שקל חודש וחצי לפני סיום שנת התקציב עוברים למשרד השיכון? אלא אם כן לשר השיכון יש על המדף 4,150 דירות לרכישה. 
<היו"ר משה גפני:>
אם יש משהו שנוי במחלוקת לחלוטין – אני אתכם; אם יש משהו שאתם רוצים להצביע נגד – אני צריך לגייס. 

<מיקי רוזנטל (המחנה הציוני):>
אנחנו רוצים הסברים קודם כול לגבי הסוגיה שהעלה מיקי - ההכפלה בפועל של משרד השיכון. 

<מיקי לוי (יש עתיד):>
בעיקרון, אני אומר לאדוני שאני לא מצביע. יושבים כאן רק חברי אופוזיציה שבדרך כלל באים כי אכפת להם. אף אחד מחברי הכנסת שחברים בממשלה הזאת לא מגיע, סימן שההעברות הן לא דחופות. אז למה שנעשה את זה? אני מציע לאדוני לסגור את הדיון. 

<היו"ר משה גפני:>
מי מסביר? בבקשה, פניה 175. 

<מיכל רעות גלברט:>
מטרת הפנייה היא לתקצב 150 מיליון שקלים בהרשאה להתחייב לטובת תקצוב פרויקטים בתחום התכנון והשיווק של חברת "דירה להשכיר". הדבר הוא מתוקף החלטת ממשלה מס' 770 מיום 29 בספטמבר 2013 והחלטת ממשלה 796 מיום 20 באוקטובר 2013, בהן נקבעו מטרותיה של חברת "דירה להשכיר". בנוסף, התקציב מיועד ליישום החלטת ממשלה מס' 2775 מיום 5 ביוני 2017 בנושא הרחבת סמכות החברה הממשלתית "דירה להשכיר" לתכנון לקרקע פרטית. 
<מיקי רוזנטל (המחנה הציוני):>
לא הבנתי. ה-1.5 האלה זה לתכנון? למה זה נועד?
<מיכל רעות גלברט:>
זה לא 1.5 מיליארד, זה 150 מיליון שקלים בהרשאה להתחייב. 

<מיקי רוזנטל (המחנה הציוני):>
זה לתכנון? למה הכסף נועד? 
<מיקי לוי (יש עתיד):>
לפרסום?

<מיקי רוזנטל (המחנה הציוני):>
למה הכסף נועד? לקרוא מה שכתוב פה גם אנחנו יודעים. 

<מיכל רעות גלברט:>
נמצא פה יאיר טל מחברת "דירה להשכיר" שיוכל להסביר את השימושים של הכסף. 

<היו"ר משה גפני:>
בבקשה, יאיר. 

<יאיר טל:>
הסכום הזה מיועד לתקצוב כל הפעילות של החברה, שכוללת בתוכה תכנון תב"אות למגורים, פרויקטים להשכרה ארוכת טווח לתכנון גם על קרקעות מדינה וגם תכנון על קרקעות פרטיות במגזר המיעוטים.

<מיקי רוזנטל (המחנה הציוני):>
אתה יכול להגיד לנו כמה שטח מתוכנן שזה עולה 150 מיליון שקל? 

<מיקי לוי (יש עתיד):>
זה נראה לי סכומים אדירים. אני בעד "דירה להשכיר" - - -  

<מיקי רוזנטל (המחנה הציוני):>
גם אנחנו לא, רק אנחנו רוצים להבין. 150 מיליון שקל - לכמה שטח תכנוני מיועד התקציב?

<יאיר טל:>
כמו שאמרתי, הסכום הזה מיועד לא רק לתכנון, הוא מיועד גם לשיווק ולפרויקטים של השכרה ארוכת טווח, שכבר היום יש תהליכי בנייה ומגורים כאלה ואחרים. 

<עודד פורר (ישראל ביתנו):>
אפשר לקבל את הפירוט, אדוני?

<סתיו שפיר (המחנה הציוני):>
אגב, אתם מחויבים על פי הנוהל להביא אותו. כל פעם אני חוזרת פה על השאלה הזאת. כמה דירות? איפה הדירות נמצאות? - - - מה פרויקטים ואיפה הם נמצאים?

<היו"ר משה גפני:>
אם אפשר, לשאול אחד-אחד. חבר הכנסת פורר, בבקשה. 

<עודד פורר (ישראל ביתנו):>
ביקשנו לראות את הפירוט של התכנון, מדובר פה על 150 מיליון שקל. תכנון של 150 שקל זה חתיכת תכנון. 
<סתיו שפיר (המחנה הציוני):>
יש להם העברה נוספת בעמוד הבא. 

<עודד פורר (ישראל ביתנו):>
הלוואי שמדינת ישראל היתה משקיעה 150 שקל רק בתכנון וחשיבה קדימה. אז פה לוקחים 150 מיליון שקל רק לתכנון של "דירה להשכיר", אז אני רוצה לראות פירוט קצת יותר גדול, להבין לאן הולך כל שקל, מה הולכים לעשות אתו. 

<מיקי רוזנטל (המחנה הציוני):>
צריך להדגיש שלא מדובר בתכנון כללי, זה תכנון רק של דירות להשכרה. 150 מיליון שקל תכנון?
<יאיר טל:>
לא, זה לא נכון.
<מיקי רוזנטל (המחנה הציוני):>
אז למה אתה שם את זה על התקציב שלכם?

<יאיר טל:>
חברת "דירה להשכיר" מטפלת גם בדיור להשכרה ארוכת טווח וגם בתכנון של תב"אות למגורים, לאו דווקא להשכרה. 

<היו"ר משה גפני:>
אתה יודע לעשות את החלוקה?

<יאיר טל:>
כן. מתוך התקציב של 150 מיליון שקלים אנחנו מדברים על כ-90 מיליון שקלים שנוגעים לפעילות החברה בתחום הדירות להשכרה. 

<מיקי רוזנטל (המחנה הציוני):>
מה זה פעילות בתחום החברה? מה זה? דבר אתנו בעברית. 
<יאיר טל:>
אמרתי בתחום הדיור להשכרה, עכשיו אני - - -

<מיקי רוזנטל (המחנה הציוני):>
מה זה פעילות? כל התחום שלכם זה פעילות בתחום הדירות להשכרה. אתה יכול להסביר לנו למה הכסף הזה נועד או לא? אם לא – אנחנו לא נאשר את זה. 

<מיקי לוי (יש עתיד):>
יש 150 דירות שניקנו, מיליון שקל לדירה בערך? 

<יאיר טל:>
זה לא עובד ככה. אשמח לפרט. 

<מיקי רוזנטל (המחנה הציוני):>
אז תפרט, אבל לא במילים כלליות של פעילות החברה, כי את זה גם אני יכול להסביר. 

<יאיר טל:>
אני לא מתכוון במילים כלליות, אני מתכוון להציג. בעולם הדיור להשכרה החברה פועלת בכמה מתכונות. המתכונת הראשונה היא הכנת תוכניות למגורים ולאחר מכן שיווק פרויקטים להשכרה ארוכת טווח. היום יש כבר פרויקטים שגרים בהם בהרצליה ורמת השרון, ויש פרויקטים בשלבים שונים של הקמה בחיפה, בתל אביב, בירושלים, באור יהודה, בראשון לציון, והיום יש מכרזים באוויר לפרויקטים  בשוהם, בבאר יעקב וברמלה. אני יכול לפרט את מספרי הפרויקטים. החברה מכינה את הפרויקט מתחילתו ועד לסיום תקופת ההשכרה. 

<בצלאל סמוטריץ (הבית היהודי):>
נפגוש את הפניה הזו בעודפים בשנה הבאה, זה ברור. 

<מיקי רוזנטל (המחנה הציוני):>
אדוני, אני נורא מצטער. הוא מספר לנו על הרצליה – שכבר גרים שם, הוא מספר לנו על יהוד – שזה כבר - - - או שתגיד למה הכסף מיועד או שאתם - - -
<מיקי רוזנטל (המחנה הציוני):>
הדיון הזה לא הוכן כהלכה. 

<בצלאל סמוטריץ (הבית היהודי):>
מיקי, אני אסביר לך. תן לי לעשות את העבודה. 

<מיקי רוזנטל (המחנה הציוני):>
בבקשה. 

<בצלאל סמוטריץ (הבית היהודי):>
רזרבה הם לא יכולים להעביר כעודפים לשנה הבאה, אז הם רוצים לשים את זה עכשיו בסעיף כדי שבשנה הבאה זה יבוא בעודפים. 

<מיקי רוזנטל (המחנה הציוני):>
בסדר, אז שיגידו את האמת ולא שיגיד לנו פעילות החברה, בלה בלה. זה לא מיועד לשום פרויקט. 
<בצלאל סמוטריץ (הבית היהודי):>
- - - 

<מיקי לוי (יש עתיד):>
הרשאה להתחייב היא ללא עודף. 

<היו"ר משה גפני:>
לא כל אחד נכנס לדברים של השני. חברת הכנסת סתיו שפיר. 

<בצלאל סמוטריץ (הבית היהודי):>
אנחנו רוצים לקבל את הפרויקטים שרוצים להתחייב. 

<מיקי רוזנטל (המחנה הציוני):>
נכון. בדיוק. 

<סתיו שפיר (המחנה הציוני):>
תודה. קודם כול, בכל הנושא של "דירה להשכיר", שזה אכן פרויקט מבורך, ביקשתי מכם כבר מזמן פירוט נתונים במעקב שעשינו בוועדת השקיפות על כמה דירות, היכן, לאיזה עשירון סוציואקונומי הדירות מיועדות ובאיזו חלוקה גיאוגרפית ודמוקרטית. זה דיווח שאני חושבת שאתם צריכים לתת לוועדה הזאת גם באופן שוטף. 
יש פה שתי העברות - ביחד 250 מיליון שקלים, כולל מיטות לסטודנטים, שזה נורא פשוט. אבל זו החלטת ממשלה ממרץ 2016, כמעט שנתיים. עכשיו אתם מתקצבים את זה? לקח לכם שנתיים כדי להוסיף 3,000 מיטות?
<מיכל רעות גלברט:>
החלטת הממשלה עברה במרץ ואחר כך יצא פרויקט משותף ביחד עם הוות"ת ב"דירה להשכיר". במשך שנה הפרויקט התפרסם לגופים השונים, הגופים השונים חזרו בתשובות, הגישו הצעות וההצעות נבחרו לפני כחודשיים. 
<יאיר טל:>
מדובר בהליך פומבי, כמו מכרז. - - - זה לא הליך מהיר. 

<מיקי רוזנטל (המחנה הציוני):>
אדוני, אני מציע לא לאשר את זה עד שלא נדבר אתם. 

<סתיו שפיר (המחנה הציוני):>
אפשר לסיים את השאלה, חבריי לסיעה?

<מיקי רוזנטל (המחנה הציוני):>
סליחה. 

<סתיו שפיר (המחנה הציוני):>
האם אתם מתחייבים שזה יבוצע בשנה הזאת או שבשנה הבאה אתם באים אלינו שוב בפנייה של עודפים?
<יאיר טל:>
אנחנו ממתינים לחתימה על הסכמים עם המועצות להשכלה גבוהה והרשויות, שתמכו בהליך. אנחנו לא יכולים לחתום בלי שיועבר אלינו הכסף. 

<מיכל רעות גלברט:>
הכסף הוא בהרשאה להתחייב על מנת שנוכל לחתום על החוזים. כלומר לא מדובר על כסף מזומן אלא - - - 

<מיקי לוי (יש עתיד):>
הרשאה להתחייב, אין העברה תקציבית אחר כך. 

<מיכל רעות גלברט:>
הכספים לא יגיעו כעודפים מכיוון שלא מדובר במזומן. מדובר בהרשאה להתחייב, כך שחברת "דירה להשכיר" תוכל לחתום על החוזים מול הזוכים בפרויקטים.  

<סתיו שפיר (המחנה הציוני):>
כמה יש לכם בסך הכול של ההרשאות להתחייב בפרויקט הזה בכלל? כמה הרשאות להתחייב קיבלתם?
<יאיר טל:>
עד היום החברה לא קיבלה שום דבר. 
<סתיו שפיר (המחנה הציוני):>
כלום? בכלל?

<יאיר טל:>
זו פעם ראשונה. במסגרת ההסכם בין המדינה לחברה שמסדיר את כל הפעילות שלה, זו הפעם - - - 
<מיקי רוזנטל (המחנה הציוני):>
מה זאת אומרת? בתקציב המקורי יש לכם 850 מיליון. 

<מיקי לוי (יש עתיד):>
אבל הרשאה להתחייב הוא יכול להעביר. 

<מיקי רוזנטל (המחנה הציוני):>
אבל מה זה - - - ?

<יאיר טל:>
כשהחברה הוקמה הוזרם לה הון עצמי במסגרת הקמתה, ומאז החברה מתנהלת אך ורק מתוך ההון העצמי הזה. 

<היו"ר משה גפני:>
אתם לא מאפשרים לו אפילו לענות. איתן ברושי ביקש רשות דיבור. רק שאלות. 

<סתיו שפיר (המחנה הציוני):>
שיענו על השאלות ששאלתי קודם. יש לכם את זה רשום?

<יאיר טל:>
זה חולק. 

<סתיו שפיר (המחנה הציוני):>
יש לכם את זה פה?

<יאיר טל:>
 פה אין לי. תגידי לי מה צריך ואעביר. 
<איתן ברושי (המחנה הציוני):>
אדוני היושב-ראש, חברי הכנסת, התהליך הזה הוא מאוד מוזר. מביאים לכאן חוברת שחולקה אולי עכשיו או קצת מקודם - - -  

<מיקי רוזנטל (המחנה הציוני):>
לא, לא נכון. בשבוע שעבר זה היה באתר. 
<היו"ר משה גפני:>
זה היה באתר. 

<מיקי רוזנטל (המחנה הציוני):>
אין לנו טענה, הוועדה מתפקדת מצוין. 

<איתן ברושי (המחנה הציוני):>
הנקודה היא השאלה איך מתקיים פה הדיון. האוצר לוקח את הנפח – ויש פה מיליארדים – הוא מציע את ההצעות ואנחנו נגיד כן או לא. אבל השאלה המרכזית היא לא על כל פרויקט אלא מה הוא סדר העדיפות שאתו בונים את ההצעה, שהיא מרכיב חשוב בתקציב המדינה. הרי על תקציב השקענו פה שבועות, ימים ולילות – קודם כול גפני - עכשיו אתם באים עם נציגים מכל מיני תחומים ומסבירים באינפורמציה מאוד חלקית איך אנחנו צריכים לתמוך או להתנגד לסדר עדיפות שאתם קבעתם. 
<היו"ר משה גפני:>
מה אתה רוצה מהם? 
<איתן ברושי (המחנה הציוני):>
עוד פעם מה אני רוצה מהם, גפני?

<היו"ר משה גפני:>
אשלח את העוזר שלי החוצה לראות אם המשיח הגיע. 

<איתן ברושי (המחנה הציוני):>
באחד הסעיפים הקרובים מציעים לקחת ממשק המים - 100 מיליון; אני רוצה להציע הפוך – להעביר את הכול למשק המים, לפני הדירה למשתכן. משק המים במשבר גדול. 

<מיקי לוי (יש עתיד):>
אתה יודע למה, כי המפעל באשדוד לא הצליח להפיק ועכשיו קונים מים נוספים. 

<איתן ברושי (המחנה הציוני):>
אני אומר את זה כדוגמה. אתם באים לקחת לרזרבה ממשק המים, כשאתם יודעים שישראל מתייבשת בגלל מחדל שהממשלה שותפה לו. אבל זו רק דוגמה. אז מה פתאום עכשיו אתם מביאים הצעות לכאן ולכאן בלי שדנו בסדר העדיפות הכללי? אנחנו אחראים על הראייה הכוללת, מה שאתם לא מסוגלים להציג. אז הבעיה היא לא לדון על כל פריט, הבעיה היא לדון מה הוא סדר העדיפות הכללי. אחרת, מה אנחנו חשובים?
<עודד פורר (ישראל ביתנו):>
יש לי הצעה לסדר, אדוני. 

<היו"ר משה גפני:>
רק שניה. כדי לתת תשובה לשאלה של חבר הכנסת ברושי, שהיא שאלה רצינית מאוד, עם כל הכבוד אתם לא מוסמכים לתת על זה תשובה. את זה צריך לשאול אנשים שהם מעליכם. 
<איתן ברושי (המחנה הציוני):>
אז נדחה את הדיון. 

<היו"ר משה גפני:>
זה לא קשור לדיון הזה. הדיון הזה הוא שאתם מבקשים העברה, אתם מבקשים הרשאה להתחייב. זה הדיון, לא מעבר לעניין הזה. 
<עודד פורר (ישראל ביתנו):>
אני מבקש, אדוני, להצטרף דווקא לדברים שאמר חברי, חבר הכנסת ברושי, בעניין הזה. אם יש פה סכום של 4.5 מיליארד שקל, אני מבקש שנקיים דיון עקרוני. 

<היו"ר משה גפני:>
איזה 4.5 מיליארד?

<עודד פורר (ישראל ביתנו):>
סך כל ההעברות. 

<איתן ברושי (המחנה הציוני):>
סך כל החוברות. 

<עודד פורר (ישראל ביתנו):>
אני מציע שנעשה איזשהו דיון עקרוני בוועדת הכספים. 

<איתן ברושי (המחנה הציוני):>
בואו נפתור עכשיו את הנכים עם הכסף הזה. למה דירה למשתכן? בואו נפתור את הנכים. 

<עודד פורר (ישראל ביתנו):>
איך כדאי לחלק אותם, ואחר כך נרד ונשב על הסעיפים הפרטניים. 

<סתיו שפיר (המחנה הציוני):>
אבל הם אמרו עכשיו שאין לכם בכלל תקציב. אין לכם בכלל תקציב, רק התקציב הזה? בספר התקציב רשום לכם תקציב.

<עודד פורר (ישראל ביתנו):>
אני חושב שאם נצביע על ההצעה שלי היא תתקבל. 

<היו"ר משה גפני:>
יש פה דברים שצריך להעביר. מה השאלה בכלל. 

<סתיו שפיר (המחנה הציוני):>
אפשר לתת להם לענות, גפני? 
<מיקי רוזנטל (המחנה הציוני):>
זה לא שייך לפוליטיקה, זה לא עומד בתנאים שקבעה הוועדה. 

<היו"ר משה גפני:>
קודם כול, בואו נאשר את מה שלא שנוי במחלוקת. נחזור חזרה לעניין הזה. 
<סתיו שפיר (המחנה הציוני):>
מה לא שנוי במחלוקת? אפשר לשמוע את תשובתם? בשביל זה הם מגיעים לפה. גפני, לא מצביעים על זה?
<מיקי רוזנטל (המחנה הציוני):>
הוא מגייס - - -

<סתיו שפיר (המחנה הציוני):>
אבל אחר כך הם יבואו ולא נוכל לשמוע את התשובות שלו. אז אם אתה רוצה להצביע, תן לנו להקשיב לתשובות שלו לפני שהם הולכים. 

<היו"ר משה גפני:>
הם יצטרכו לבוא עוד פעם, מה לעשות. 

<מיקי לוי (יש עתיד):>
אדוני, יש לך משהו חשוב? תגיד. יש דברים חברתיים חשובים – נכים, ביטחון - - -

<היו"ר משה גפני:>
אני מבקש לעבור לעמוד 35 – ביטחון. פניות 200 ו-202.
<שירה עמיאל:>
מדובר בהעברה של 126 מיליון שקלים לסעיף 15 – תקציב הביטחון. כל ההסברים יינתנו בוועדה המשותפת. 

<היו"ר משה גפני:>
הסעיף הזה, שאת מציגה עכשיו, היה בקיצוץ הרוחבי?

<שירה עמיאל:>
הסכום הזה לא היה בקיצוץ הרוחבי. הוא מוחרג ממנו. 

<היו"ר משה גפני:>
מי בעד אישור הפניה? מי נגד?

הצבעה

בעד – פה אחד
נגד – אין 
פניות 200 ו-202 אושרו. 
<היו"ר משה גפני:>
הפניה אושרה. 

אנחנו עוברים לעמוד 42, מספר פניה לוועדה 220–221. 

<מיקי לוי (יש עתיד):>
אדוני דילג על 182–183, שנראה לי גם כן חשוב כי זה ידחה את המסילה לירושלים ויהיה נזק של מאות מיליוני שקלים. 

<היו"ר משה גפני:>
בסדר, נחזור לזה. 

<בצלאל סמוטריץ (הבית היהודי):>
זו הרכבת שעובדת בירושלים בשבת. 

<מיקי לוי (יש עתיד):>
לא, אני נגד עבודות בשבת. בואו נהיה קצת יותר ריאליים. 

<שירה עמיאל:>
אנחנו מדברים על העברה של 627,808 אלפי שקלים. זו העברה לתקציב הביטחון – סעיף 15. זה יועבר לשימוש שהוחל עליו קיצוץ רוחבי, זה לא במקום הקיצוץ הרוחבי. כל שאר ההסברים יינתנו בוועדה המשותפת. לעניין המקורות – מדובר במקורות שהתפנו לאור עדכון התזרים של פרויקט צה"ל לנגב. יש שינוי בקצב של הפרויקט, ובגלל השינוי בקצב עודכן התזרים והכסף הזה ב-2018 - - -  

<סתיו שפיר (המחנה הציוני):>
מה השינוי בקצב?

<שירה עמיאל:>
הפרויקט מבוצע בקצב איטי יותר מהתכנון. 

<סתיו שפיר (המחנה הציוני):>
מתי הוא צפוי להתממש? מה היעדים?
<בצלאל סמוטריץ (הבית היהודי):>
הרי אתם לוקחים את הכסף הזה עכשיו, תחזירו אותו בעוד שנתיים?

<סתיו שפיר (המחנה הציוני):>
בתזרים עצמו, כן. 

<בצלאל סמוטריץ (הבית היהודי):>
מאיפה תקבלו את הכסף?

<סתיו שפיר (המחנה הציוני):>
יש לכם תאריכים?

<היו"ר משה גפני:>
רגע, סתיו. אני רוצה לדעת לפני כן: הפניה שעליה מדובר, האם היא היתה קודם בקיצוץ הרוחבי? היה קיצוץ פלאט שהיה פה בדיון - - - 
<עודד פורר (ישראל ביתנו):>
זה לא הופיע בקיצוץ הרוחבי. 

<היו"ר משה גפני:>
למה אתם עונים במקומה?

<בצלאל סמוטריץ (הבית היהודי):>
כן, והם מוציאים מה שנוח להם. 

<היו"ר משה גפני:>
אני רוצה לדעת, האם התקציב שאת מציגה עכשיו בפני הוועדה היה בפרויקטים של הקיצוץ הרוחבי שהיה פה בדיון?

<שירה עמיאל:>
שימושי הפניה – אני מנועה מלהתייחס אליהן מסיבות - - - 
<היו"ר משה גפני:>
אנחנו לא מבקשים. 

<מיקי רוזנטל (המחנה הציוני):>
התשובה היא רק כן או לא. זה היה בקיצוץ הרוחבי או לא היה? זה הכול. 
<שירה עמיאל:>
כל השימושים יועברו לתקציב הביטחון ושם - - - 
<מיקי רוזנטל (המחנה הציוני):>
לא, לא - - - 

<היו"ר משה גפני:>
רגע. 

<מיקי רוזנטל (המחנה הציוני):>
היא לא בכיוון. 

<עודד פורר (ישראל ביתנו):>
השאלה היא על המקורות. 

<היו"ר משה גפני:>
השאלה היא טכנית. אני לא נכנס לפרטים. 

<בצלאל סמוטריץ (הבית היהודי):>
שיביאו מי שיודע. 

<היו"ר משה גפני:>
אני לא נכנס לפרטים בכלל, זה יידון בוועדה המשותפת. אני יודע על מה מדובר. אני שואל האם הפנייה הזאת היתה בקיצוץ הרוחבי. יש שם כמה פרויקטים: יש הסכמים קואליציוניים, ניצולי שואה, מיגון הניוד של הרכבים ביהודה ושומרון – האם גם זה היה שם?

<שירה עמיאל:>
חלק מהשימושים שמיועדים בפניה הזאת היו שימושים ש- - - 
<מיקי לוי (יש עתיד):>
השאלה היא לא על שימושים, השאלה היא על מקורות. 

<בצלאל סמוטריץ (הבית היהודי):>
אם הם הוציאו מהפלאט - שישכחו מזה. 

<היו"ר משה גפני:>
התשובה היא שיש דברים דחופים שהיו בקיצוץ הרוחבי ואנחנו לא אישרנו. 
<עודד פורר (ישראל ביתנו):>
לא אישרנו את הקיצוץ, זה לא שלא אישרנו את הדברים הדחופים. 

<היו"ר משה גפני:>
אבל ממילא אחד קשור בשני. אני אומר לכם בוודאות שהיות ומדובר על דברים חיוניים מאוד לביטחון המדינה - - - 

<מיקי לוי (יש עתיד):>
אני מבקש להצביע. 

<היו"ר משה גפני:>
הוציאו את הכסף הזה משם. 
<בצלאל סמוטריץ (הבית היהודי):>
45 מיליון למיגון הניוד - - - 

<מיקי לוי (יש עתיד):>
אין בעיה, תצביע נגד. נגד מיגונים ונגד צרכים ביטחוניים. אני מבקש להצביע. 

<בצלאל סמוטריץ (הבית היהודי):>
הם הוציאו מהקיצוץ ומצאו לזה מקור אחר. כשאנחנו ביקשנו מקור ל-45 מיליון שקל הם לא מצאו. 
<מיקי לוי (יש עתיד):>
אני לא משחק בביטחון, אדוני. 

<בצלאל סמוטריץ (הבית היהודי):>
סליחה, גם זה ביטחון. 

<עודד פורר (ישראל ביתנו):>
אני בעד להביא גם את העניין של 45 מיליון שקל. 

<בצלאל סמוטריץ (הבית היהודי):>
אל תעשה לי ככה עם הראש, אתה אמרת ש-45 מיליון - - - אתה יודע שזה פיקוח נפש. 

<היו"ר משה גפני:>
אבל עם כל הכבוד לך, בצלאל סמוטריץ, זה כמו עם המוכשר, שאני אשם בזה. גם אתה וגם מיקי זוהר אומרים שאני אשם.

<בצלאל סמוטריץ (הבית היהודי):>
לא אמרתי שאתה אשם. 

<היו"ר משה גפני:>
ביקשתי את ה-45 מיליון שקל. יש לזה עדים שנלחמתי כמו אני לא יודע מה להוריד את מיגון הניוד. 

<בצלאל סמוטריץ (הבית היהודי):>
אז שיוסיפו לנו את 45 המיליון. 627 מיליון פתאום מוצאים במקור אחר, למה אין מקור אחר - - -? 

<היו"ר משה גפני:>
בסדר. אני מבקש להגיד לחברי הוועדה כדלהלן: ביקשתי לפחות את מיגון הניוד, שאתם אמרתם, באופוזיציה, שאם זה יהיה בנפרד אתם תתמכו. ביקשתי, התחננתי בפני משרד האוצר - - -
<בצלאל סמוטריץ (הבית היהודי):>
אמרו: אין כסף. 

<היו"ר משה גפני:>
אני לא יכול לדבר בוועדה הזאת? ביקשתי, התחננתי, ויש לזה עדים ברמות הבכירות ביותר. 

<בצלאל סמוטריץ (הבית היהודי):>
נכון, אתה צודק. 

<היו"ר משה גפני:>
אמרו לי במשרד האוצר: אין אפשרות כזאת. אין מציאות כזאת של הוצאת הכסף, בגלל שאין לזה מקור הכנסה אחר. זאת החלטת הממשלה. לכן ביקשתי לדעת, לא קשור לפנייה עדיין. אתמוך בפנייה הזאת. 

<בצלאל סמוטריץ (הבית היהודי):>
למה?

<היו"ר משה גפני:>
ככה. 

<בצלאל סמוטריץ (הבית היהודי):>
אז מה הערך של הדרישה שלך אם אתה לא מסוגל - - - 

<היו"ר משה גפני:>
אני אתמוך בפנייה הזאת. אם תדע על מה מדובר גם אתה תתמוך. 

<בצלאל סמוטריץ (הבית היהודי):>
נו, ברצינות. 

<היו"ר משה גפני:>
בסדר, לכם מותר, לי אסור. מה זה, יכולים לשחק עם דבר כזה? אתה טועה.

<בצלאל סמוטריץ (הבית היהודי):>
הבעיה היא שבציניות שלהם הם יכולים לשחק עם מה שבא להם. 

<היו"ר משה גפני:>
אני לא רוצה להגיד למה מיועד הכסף. מה שברור, שיש אפשרות, אם רוצים, להוציא שימושים מתוך הקיצוץ הרוחבי - - 

<בצלאל סמוטריץ (הבית היהודי):>
ולמצוא להם מקורות אחרים. 

<היו"ר משה גפני:>
אבל זה לא בידיים שלנו. 

<בצלאל סמוטריץ (הבית היהודי):>
בידיים שלך להגיד להם: אני עוצר את זה עד שלא תביאו גם את זה. כשאתה רוצה – אתה עושה את זה. 
<היו"ר משה גפני:>
אני לא יכול לעשות את זה. 

<מיקי לוי (יש עתיד):>
בצלאל, האופוזיציה חוברת לקואליציה בסעיף הזה. 

<היו"ר משה גפני:>
סתיו, רצית לשאול משהו? אני רוצה לעבור להצבעה. 

<סתיו שפיר (המחנה הציוני):>
לגבי התקנה ששיניתם, מעבר בסיסי צה"ל לנגב - - - 
<היו"ר משה גפני:>
בצלאל, אל תצביע נגד, תאמין לי. 

<בצלאל סמוטריץ (הבית היהודי):>
אני אצביע נגד ואני הולך למשבר על זה עכשיו אצל נפתלי בישיבת הסיעה, כי האוצר כל הזמן אמר שאין לו מאיפה. אם הוא מוצא עכשיו 627 מיליון הוא ימצא - - - 

<היו"ר משה גפני:>
מאיפה אתה יודע שזה מהקיצוץ הרוחבי?

<בצלאל סמוטריץ (הבית היהודי):>
מזל שיש יושב-ראש טוב, רציני. אז הוא ימצא עוד 45 מיליון, זה הכול. יש גבול לכל תעלול. אני לא קונה את כל זה, זה חיכה עד נובמבר, זה יחכה עוד שבוע וימצאו כסף. תפסיקו להיות כאלה שאומרים הסורים על הגדרות. 
<היו"ר משה גפני:>
רבותי - - - 

<בצלאל סמוטריץ (הבית היהודי):>
כבר שנה אין אוטובוסים. 

<היו"ר משה גפני:>
נראה לי שאתם נגד סתיו שפיר. 

<בצלאל סמוטריץ (הבית היהודי):>
אז עכשיו פתאום מוצאים 627 מיליון. אני לא נגד, אבל - - - אני אצביע אתכם על זה ותעצרו דברים אחרים. 

<סתיו שפיר (המחנה הציוני):>
כתבתם כאן שאין היסטוריה תקציבית כי שיניתם מיקום תקנה. מה היתה התקנה הקודמת?
<שירה עמיאל:>
אני יכולה לברר. 

<סתיו שפיר (המחנה הציוני):>
אחסוך לך כי מצאתי אותה במחשב. אני פשוט לא בטוחה שהיא היחידה, אני חוששת שאולי יש עוד. אבל פה אני רואה שהיה לכם תקציב מאושר, על שינוייו, של מעל 230 מיליון שקלים ולא עדכנתם ביצועי תקציב לשנתיים הקודמות, אז אי אפשר לדעת מה עשיתם בכסף הזה. אתם באים לפה עכשיו ואומרים שעוד פעם אתם דוחים את התוכנית של מעבר צה"ל לנגב, אז זה שוב הולך - - - 

<שירה עמיאל:>
לא דוחים - - - 

<סתיו שפיר (המחנה הציוני):>
אז מצופה שנקבל מכם יעדים חדשים. אני לא יודעת לאיזו מטרה זה, זה נמסר בוועדה המשותפת הסודית שאני לא חלק ממנה, אבל אני סומכת על חבריי שאומרים שזה דבר חשוב. אבל להבין מה קורה עם התוכנית של ההעברה לנגב, שזה מאוד מאוד חשוב לנו.  

<שירה עמיאל:>
התוכנית פועלת. מה שקרה הוא עדכון של התזרים. הקצב שבה התוכנית קורית הוא איטי יותר מאשר תוכנן ולכן התזרים משתנה. 
<סתיו שפיר (המחנה הציוני):>
לפחות ממה שפרסמתם, וזה לא הרבה, נראה שלא השתמשתם בכסף. מה זה איטי יותר? זה אומר שבכלל לא התקדמתם?
<שירה עמיאל:>
מעבר צה"ל לנגב זו תוכנית שקורית. פרויקט מעבר צה"ל לנגב הוא לא בתחום האחריות שלי, אני יכולה לסמס ולבדוק את התזרים. לא מדובר בקיצוץ, מדובר בשינוי תזרים שנעשה בהתאם לקצב הביצוע של הפרויקט בפועל. 

<סתיו שפיר (המחנה הציוני):>
כשלא יודעים מתי הפרויקט אמור להסתיים בפועל מגלגלים בינתיים הכסף וזה לא יתממש. 

<שירה עמיאל:>
זה לא המצב. הפרויקט והתזרים נקבעים במשותף. 

<היו"ר משה גפני:>
רבותי, מי בעד אישור הפניות? מי נגד?

הצבעה

בעד – רוב 
נגד – מיעוט
פניות מס' 220–221 אושרו. 
<היו"ר משה גפני:>
הפניות אושרו. 

פנייה לוועדה מספר 204, עמוד 39 – משרד ירושלים ומורשת. 
<מיקי רוזנטל (המחנה הציוני):>
זה אחרון, אדוני. 

<היו"ר משה גפני:>
זה לא אחרון. 

<מיקי רוזנטל (המחנה הציוני):>
יש לנו ישיבת סיעה. 

<היו"ר משה גפני:>
אז רק תראה את העודפים. אני מבקש להצביע עליהם. 

<עודד פורר (ישראל ביתנו):>
העודפים לא יאושרו אדוני. 

<היו"ר משה גפני:>
תראה על מה מדובר. נעשיתם חסרי אחריות. פעם לא הייתם כאלה. 

<מיקי רוזנטל (המחנה הציוני):>
אנחנו חסרי אחריות? אתה יודע שבלי האופוזיציה אתה לא מעביר פה כלום, הקואליציה נגדך. 

<עודד פורר (ישראל ביתנו):>
למיגון הניוד לא לאשר את הכסף זה לא חסר אחריות ומה שאני עושה זה חסר אחריות?

<היו"ר משה גפני:>
תאמין לי, עשו טעות גדולה בעניין הזה. 

<עודד פורר (ישראל ביתנו):>
לא רק בעניין הזה. 

<מיקי רוזנטל (המחנה הציוני):>
בעניין הזה אנחנו אתכם, אבל אתה יודע בדיוק על מה הפרויקט הזה. 

<בצלאל סמוטריץ (הבית היהודי):>
- - - ביטחוני. בואו נעצור עכשיו את הכול. אני מבקש לעצור הכול. 
<מיקי רוזנטל (המחנה הציוני):>
את הביטחוני לא רוצים לעצור. 

<בצלאל סמוטריץ (הבית היהודי):>
העברנו את הביטחוני, גמרנו. עכשיו נעצור הכול. אנחנו רוצים התייעצות סיעתית. 

<מיקי רוזנטל (המחנה הציוני):>
עכשיו תעשה בלגן, אין לי בעיה. מצדי, עכשיו אל תעבירו. 

<מעין ספיבק:>
הפנייה נועדה לתקצוב סכום של 45,375 אלפי שקלים במזומן, שעיקרם לפיתוח ושדרוג תשתיות לעיר העתיקה ולניקיון אגן העיר העתיקה. 
<איתן ברושי (המחנה הציוני):>
לאיזה משרד זה עובר?

<מעין ספיבק:>
המשרד לירושלים ומורשת. 

<היו"ר משה גפני:>
מי בעד? מי נגד?

הצבעה

בעד – פה אחד 
נגד – אין
פניה מס' 204 אושרה. 
<היו"ר משה גפני:>
הפניה אושרה. 

אני עובר לעודפים.

<מיקי לוי (יש עתיד):>
גפני, אתה מעלה את פניה 182?

<היו"ר משה גפני:>
קודם כול העודפים. 

<מיקי רוזנטל (המחנה הציוני):>
אני מבקש להעלות גם את זה, את סעיף הרכבת. 

<היו"ר משה גפני:>
אז בואו נלך לפי הסדר. 

<מיקי רוזנטל (המחנה הציוני):>
יש לך בעיה עם זה?

<היו"ר משה גפני:>
אין לי שום בעיה, הכול בסדר. אתם רוצים – נלך לפי הסדר. יש לי רוב עכשיו, אני יכול להעביר הכול, אבל סיכמנו שמה ששנוי במחלוקת נדחה לעוד ישיבה. 

<מיקי רוזנטל (המחנה הציוני):>
זה שנוי במחלוקת?

<היו"ר משה גפני:>
כן. אתה רוצה את כל הפרטים? אתן לך את הפרטים. 

<מיקי רוזנטל (המחנה הציוני):>
לא לא, אם אתה אומר אני מכבד את זה. 

<היו"ר משה גפני:>
בקשה מס' 04-018. מי מציג? בבקשה. 
<חזי כהן:>
הפנייה נועדה להעברת עודפים משנת 2016 לשנת התקציב 2017 עבור מכרזים בתחום אבטחת המידע בלמ"ס. מדובר בדרישות של הרשות להגנת הסייבר בכל הנוגע לנתונים של הלמ"ס. 

<עודד פורר (ישראל ביתנו):>
זה עודפים מחויבים?

<חזי כהן:>
זה עודפים ממכרזים שיצאו לדרך בסוף שנת 2016.

<עודד פורר (ישראל ביתנו):>
מתי יצא המכרז?

<חזי כהן:>
בסוף השנה. הכסף שוריין עבור המטרות האלה - - - 

<מיקי לוי (יש עתיד):>
איזה מכרזים?

<סתיו שפיר (המחנה הציוני):>
מגולגל פעם שניה?

<חזי כהן:>
בדיוק כפי שמפורט: מכרז לרישוי תחזוקת אבטחת מידע, מכרז יועצי אבטחת מידע, רכש רישיון לאבטחת מידע ומכרז לרכיב אבטחת מידע. מדובר בארבעה מכרזים בסך הכול. 

<עודד פורר (ישראל ביתנו):>
מתי פורסם המכרז? 

<היו"ר משה גפני:>
בסוף השנה, הוא אמר. 

<עודד פורר (ישראל ביתנו):>
זה ארבעה מכרזים שונים. כולם פורסמו באותו יום?
<חזי כהן:>
המכרז הגדול פורסם באוקטובר 2016, היה מכרז נוסף שהתפרסם בדצמבר 2016. 
<עודד פורר (ישראל ביתנו):>
מתי נבחר זוכה?

<חזי כהן:>
במהלך השנה. 

<עודד פורר (ישראל ביתנו):>
מתי?

<חזי כהן:>
במהלך 2017. 

<עודד פורר (ישראל ביתנו):>
עד מרץ 2017? אז מה קרה עכשיו? למה אתם באים עכשיו?

<חזי כהן:>
זה לא בא לידי ביצוע. 

<עודד פורר (ישראל ביתנו):>
מה זאת אומרת? אם חתמתם על הביצוע, הייתם בשנת תקציב 2017. בשביל מה צריך עודפים עכשיו.

<היו"ר משה גפני:>
רבותי, אי אפשר ככה. 

<בצלאל סמוטריץ (הבית היהודי):>
זה מאוד מאוד חשוב, אבל אני לפחות אצביע נגד. 

<עודד פורר (ישראל ביתנו):>
אדוני, אני רוצה התייעצות סיעתית על הסעיף הזה. 

<היו"ר משה גפני:>
תגיד לי מה הבעיה, אז לא אביא את זה להצבעה. 

<עודד פורר (ישראל ביתנו):>
אני רוצה התייעצות סיעתית. 

<היו"ר משה גפני:>
אנחנו חברי קואליציה. תגיד. 

<מיקי לוי (יש עתיד):>
כל מה שבא ממשרד רוה"מ הוא רוצה לעצור. 

<עודד פורר (ישראל ביתנו):>
לי אסור לעשות התייעצות סיעתית?

<היו"ר משה גפני:>
מותר. 

<חזי כהן:>
מדובר במכרזים מאוד חשובים בתחום אבטחת המידע. 

<מיקי לוי (יש עתיד):>
אני בעדך, אני אצביע בעד ושהם יעשו רביזיה מקסימום. 

<היו"ר משה גפני:>
העברה מס' 09-008 – משרד החוץ. 

<מיקי רוזנטל (המחנה הציוני):>
הקואליציה מתפוררת. 

<מיקי לוי (יש עתיד):>
תצביע, ומקסימום הם - - - 

<היו"ר משה גפני:>
לא לא, הוא ביקש התייעצות סיעתית. 
<מיקי לוי (יש עתיד):>
בסדר, אבל מקסימום הם יעשו רביזיה. מה, תעצור אבטחת סייבר?

<היו"ר משה גפני:>
מיקי, הוא רוצה התייעצות סיעתית. 
<מיקי לוי (יש עתיד):>
איזו סיעה יש לו עכשיו?

<יואל פינקל:>
אפשר להסביר?

<היו"ר משה גפני:>
בבקשה. סליחה, מיקי. מי אדוני?

<יואל פינקל:>
משנה לסטטיסטיקן הלאומי. 

<עודד פורר (ישראל ביתנו):>
אחרי שהם סיימו את מפת הטבות המס אני שלחתי המלצה לפרס ישראל, אדוני. 

<היו"ר משה גפני:>
בבקשה. 

<יואל פינקל:>
אני רק רוצה להסביר. אומרים פה משרד ראש הממשלה - - -

<היו"ר משה גפני:>
בבקשה. להפסיק להפריע. 

<יואל פינקל:>
חברי כנסת וחברות כנסת, מדובר פה בלשכה המרכזית לסטטיסטיקה. אני יודע שאתם אומרים משרד ראש הממשלה – לא קשור. אנחנו לא קואליציה, לא אופוזיציה, לא שום דבר. אני פה בתור המשנה לממונה על הגנת הסייבר, אנחנו היום יחידה של תשתית מידע קריטית במדינת ישראל. לא צריך להסביר את החשיבות של העניין, מדובר בסכומים שפרושים על פני מספר שנים שקיבלנו על מנת לטפל בכל הנושא של אבטחת המידע והגנת הסייבר. זה חשוב מבחינה לאומית. פה מדובר על 4.6 - - - 
<בצלאל סמוטריץ (הבית היהודי):>
זה מאוד חשוב. אני צריך התייעצות סיעתית על זה. נורא נורא חשוב. 

<יואל פינקל:>
פה מדובר על 5.6 מיליון שקלים בסך הכול, ואנחנו מחויבים לאשר את זה. 

<מיקי לוי (יש עתיד):>
אתם רוצים לתת למערכות המידע במדינת ישראל להיות פרוצות? מה - - - 
<בצלאל סמוטריץ (הבית היהודי):>
אנחנו רוצים שהאוצר - - - 

<עודד פורר (ישראל ביתנו):>
הן לא נפרצות מחר בבוקר. 

<היו"ר משה גפני:>
תודה רבה. תודה, אנחנו מודים לך. 

בקשה מס' 09-008 - משרד החוץ. בבקשה.
<חזי כהן:>
הפנייה נועדה להעברת תקציבים בגין פעילויות נציגויות מדינת ישראל בחו"ל משנת התקציב 2016 לשימוש בשנת התקציב 2017, בסך של 23.3 מיליון שקלים.

<מיקי רוזנטל (המחנה הציוני):>
אדוני, הזמן באמת - - - 

<היו"ר משה גפני:>
תסביר בקצרה. לא אצביע. 

<חזי כהן:>
הכסף מיועד לתפעול ופעולות של הנציגויות בחו"ל, עודפים מהשנה שעברה. 

<היו"ר משה גפני:>
תודה רבה. אתם מבקשים התייעצות סיעתית על משרד החוץ?

<סתיו שפיר (המחנה הציוני):>
יש לי שאלה. 

<היו"ר משה גפני:>
בבקשה, תשאלי. נראה לי שאת הופכת להיות קואליציה בגלל שהם כבר כולם נעשו אופוזיציה. 

<סתיו שפיר (המחנה הציוני):>
קודם כול, מה הפירוט של אותם אירוח וביקורים של ראש הממשלה ושרים בחו"ל שעליהם אתם מבקשים עודפים? יש רשימה? מה הנסיעות, כמה ימים, מתי, מה העלויות של - - - ?
<סימה נח:>
אין לי פה את כל הפירוט, אבל זה עבור ביקורים של ראש הממשלה ושרים בחו"ל - - - 

<סתיו שפיר (המחנה הציוני):>
אני יודעת לקרוא. 
<סימה נח:>
זה תשלומים מסופקים - - - 

<סתיו שפיר (המחנה הציוני):>
אני יודעת לקרוא. אני מבקשת את פירוט הפעילויות – איזה נסיעות, באילו סכומים, מה העלויות של כל נסיעה. זו שאלה לגיטימית. 
<סימה נח:>
אלה הנתונים שהתבקשתי להביא. אין לי כאן הנתונים. 

<סתיו שפיר (המחנה הציוני):>
התבקשתם על ידי בעבר. שלחתי לכם על זה שאילתה בכתב. 
<היו"ר משה גפני:>
אתם רוצים התייעצות סיעתית?

<סתיו שפיר (המחנה הציוני):>
את זה אני רוצה לברר. 

<רחל עזריה (כולנו):>
גפני, אתה מחלק התייעצות סיעתית לכול?
<היו"ר משה גפני:>
אני מחלק. הם מצביעים נגד, את לא מבינה מה שקורה פה עכשיו. 

<מיקי רוזנטל (המחנה הציוני):>
אין לכם רוב. 

<היו"ר משה גפני:>
אנשים פה מצביעים נגד. את מבינה באיזה ביזיון אני נמצא. ניסיתי בהעברה הראשונה, שהיתה העברה של משרד השיכון. 

<עודד פורר (ישראל ביתנו):>
וכשאגף התקציבים לא עונה לך, זה לא ביזיון?

<היו"ר משה גפני:>
ביזיון. 

<עודד פורר (ישראל ביתנו):>
זה גם ביזיון, נכון? אני רק רוצה להבין כמה ביזיון יש פה ומאיפה הוא בא. 

<רחל עזריה (כולנו):>
בגלל שמתעצבנים על אגף התקציבים – למי עונים ולמי לא עונים – אנחנו רוצים להשבית את משרדי הממשלה?
<עודד פורר (ישראל ביתנו):>
 כן. אגף התקציבים יבוא ויענה על השאלות. 
<קריאה:>
הם נמצאים פה, עודד. 

<רחל עזריה (כולנו):>
יש פה אגף תקציבים. רוצים פה שאלות פירוט על מי נסע ומי - - - 

<עודד פורר (ישראל ביתנו):>
חס וחלילה, שום דבר לא אישי. כשדנים בסדרי עדיפויות, לי יש סדרי עדיפויות אחרים מאלה שאגף התקציבים שם פה על השולחן.  

<רחל עזריה (כולנו):>
כשיהיה BDS, מה תוכל לומר? איפה היה משרד החוץ? לא רציתם לאפשר - - - לא רציתם שהם יוכלו לעשות את העבודה. אין בעיה, לא ניתן את הכסף ויהיה BDS, למי תוכל להתלונן בדיוק?

<מיקי רוזנטל (המחנה הציוני):>
נכון. ומה עם התוספת?

<עודד פורר (ישראל ביתנו):>
אז אני מציע את ה-230 מיליון של הארכת חופשת הלידה בשבוע להפנות למאבק ב-BDS. זו ההצעה שלי על השולחן. 
<רחל עזריה (כולנו):>
אין בעיה, רק צריך להעביר את זה דרך 4 מיליון נשים במדינה. 

<היו"ר משה גפני:>
רחל, עם כל הכבוד. גברתי, אם תוכלי להעביר לחברת הכנסת סתיו שפיר את הפירוט של הנסיעות. אני בלאו הכי לא מצביע עכשיו. 
משרד הכלכלה - - - 

<סתיו שפיר (המחנה הציוני):>
יש לי עוד שאלות אבל. 

<היו"ר משה גפני:>
תשאלי, בבקשה. 

<מיקי רוזנטל (המחנה הציוני):>
איפה התקציב לעובדי מדינה?

<סתיו שפיר (המחנה הציוני):>
אני גם בעד שמשרד החוץ יקבל תקציב, וצר לי על כך שהסמכויות והתפקיד שלכם נפגעו בשנים האחרונות. אני רואה שהניצול התקציבי הוא מאוד נמוך. למשל, בנתון של הפעילות הדיפלומטית בחו"ל קיבלתם העברות תקציביות גם בשנים הקודמות, שהגדילו את התקציב במעל 100 מיליון שקל אבל הביצועים היו הרבה יותר קרובים לתוכנית המקורית. 

<סימה נח:>
יש המון הוצאות בחו"ל שעדיין לא באות לידי ביטוי. זה הניצול שרואים כרגע במערכות, אבל יש עוד המון פעילויות שמתבצעות. 
<סתיו שפיר (המחנה הציוני):>
2016 לא פרסמתם בכלל. 

<סימה נח:>
רוב העודפים הולכים למימון תשלום לקבלנים - - - 

<סתיו שפיר (המחנה הציוני):>
אבל אתם לא מפרסמים את הנסיעות. 

<היו"ר משה גפני:>
תודה רבה. משרד הכלכלה 36-016.
<ביין ותד:>
שלום, אני מאגף התקציבים. הפנייה התקציבית נועדה להעביר עודפים משנת תקציב 2016 לשנת תקציב 2017 בסך של 23,739 אלפי שקלים במזומן. מדובר בתוכניות תפעול בעבור מכרז לסיוע בעריכת ביקורת פנים, בעבור רשם האגודות השיתופיות למכרז ביקורות חשבונאיות באגודות שיתופיות, בעבור מכרז בעבור שירותים משפטיים לנציבת שוויון הזדמנויות והכשרות מקצועיות בעבור מכרז שיפוץ והפעלת בית-ספר למסגרות למידה וקבלת שירותי פדגוגיה וגם הכשרות הנדסאים וטכנאים – מכרז לשירותי כתיבה ועריכת שאלוני בחינה להכשרות הנדסאים וטכנאים. 

<עודד פורר (ישראל ביתנו):>
גם על הנושא הזה אני מבקש התייעצות סיעתית. 

<מיקי לוי (יש עתיד):>
לא ישלמו שכר דירה? 
<עודד פורר (ישראל ביתנו):>
מה, עכשיו הם גילו שהם צריכים לשלם שכר דירה? בנובמבר 2017 הם גילו שהם צריכים לשלם שכר דירה?

<מיקי לוי (יש עתיד):>
זה נראה לי מטורף שאני, כאופוזיציה, מתחיל להעלות לכם קצת חשיבה מחוץ לקופסה. 
<היו"ר משה גפני:>
העברה 70-014 - שיכון. 

<מיקי לוי (יש עתיד):>
רק האופוזיציה אחראית? תצביעו נגד נראה אתכם. 

<יובל פלג חסון:>
הפנייה נועדה להעברת 778 מיליון שקל בעודפים משנת התקציב 2016 לשנת התקציב 2017. העודף מחולק לשני חלקים: 51 מיליוני שקלים הם עודף של משקים סגורים, דהיינו כסף שהתקבל מקבלנים במסגרת של שיווקי קרקע. שיווקנו את הקרקע, הכנסנו עלויות פיתוח שהמדינה עבורה לבצע עבורם, להוציא מכרזים בשביל לבצע את הפיתוח. הכסף הזה מגולגל כעודף אפילו שהוא לא חויב, מאחר שהוא כסף שצבוע עבור עבודות מסוימות שיתבצעו בהמשך. 
<מיקי לוי (יש עתיד):>
אם הוא עודף, מחרתיים אתם יכולים לשנות את הסעיף התקציבי ולהעביר אותו למקום אחר. 

<יובל פלג חסון:>
אבל זה עודף שמיועד למטרה מסוימת. 

<עודד פורר (ישראל ביתנו):>
כן, אבל עוד כמה חודשים, אחרי שהוא לא יחויב, אתם תחזרו לפה ותגידו: לא הספקנו, לא היה – אנחנו מבקשים להעביר את זה מהסעיף הזה לסעיף הזה. 

<מיקי לוי (יש עתיד):>
הוא לא מחויב. 

<יובל פלג חסון:>
אסביר. זה כסף שהתקבל - - - 
<בצלאל סמוטריץ (הבית היהודי):>
לא לא, התייעצות סיעתית על משרד השיכון. 

<רחל עזריה (כולנו):>
תגידו, תקציב למשרד מבקר המדינה נעביר או לא נעביר היום?

<מיקי לוי (יש עתיד):>
די, נגמר. על משרד השיכון הוא מבקש התייעצות סיעתית. 

<בצלאל סמוטריץ (הבית היהודי):>
אני רוצה התייעצות סיעתית. ב-14:30 יש ישיבות סיעה, גפני. 

<מיקי רוזנטל (המחנה הציוני):>
ב-14:15 היתה לי ישיבת סיעה. זה לא בסדר. 

<מיקי לוי (יש עתיד):>
יש שני דברים חשובים. אני מבין את המלחמה של הסיעה שלך ברכבת, אבל - - - 
<היו"ר משה גפני:>
אעשה הפסקה ואבקש מחברי הוועדה חברי הקואליציה התייעצות. 

<(הישיבה נפסקה בשעה 14:26 ונתחדשה בשעה 14:45.)>
<היו"ר משה גפני:>
אני מחדש את הישיבה, ונועל אותה. תודה. 

<הישיבה ננעלה בשעה 14:45.>

